Document ID: 31998D0543

Komisijos Sprendimas
1998 m. rugsėjo 4 d.
dėl bendrojo techninio reglamento, skirto telefonijos taikymo reikalavimams, keliamiems judriosioms stotims, skirtoms naudoti viešuosiuose skaitmeniniuose koriniuose nuotolinių ryšių [telekomunikacijų] tinkluose (2 fazė), veikiančiuose DCS 1800dažnių juostoje (2 leidimas)
(pranešta dokumentu Nr. C(1998) 2562)
(tekstas svarbus EEE)
(98/543/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. vasario 12 d. Europos Parlamento ir Tarybos direktyvą 98/13/EB dėl telekomunikacijų galinių įrenginių ir palydovinių antžeminių stočių įrangos, taip pat dėl abipusio jų atitikties pripažinimo [1], ypač į jos 7 straipsnio 2 dalies antrąją įtrauką,
kadangi Komisija patvirtino priemonę, nustatančią, kokio tipo galiniams įrenginiams bendrasis techninis reglamentas turi būti priimtas, kartu pagal 7 straipsnio 2 dalies pirmąją įtrauką apibrėžiant jo taikymo sritį;
kadangi turėtų būti patvirtinti atitinkami darnieji standartai arba jų dalys, įgyvendinantys esminius reikalavimus, kurie turės būti pakeisti bendraisiais techniniais reglamentais;
kadangi užtikrinant, kad gamintojai ir toliau galėtų patekti į rinkas, reikia numatyti pereinamojo laikotarpio nuostatas, taikytinas įrenginiams, patvirtintiems pagal Komisijos sprendimą 97/529/EB [2];
kadangi Sprendimas 97/529/EB turi būti panaikintas nuo pereinamojo laikotarpio pabaigos;
kadangi, kaip numatyta 29 straipsnio 2 dalyje, komitetui (TĮTK) buvo pateiktas pasiūlymas;
kadangi šiuo sprendimu priimamas bendrasis techninis reglamentas atitinka TĮTK nuomonę,
PRIĖMĖ ŠĮ SPRENDIMĄ:
1 straipsnis
1. Šis sprendimas taikomas galiniams įrenginiams, skirtiems prijungti prie viešojo telekomunikacijų tinklo ir įtrauktiems į 2 straipsnio 1 dalyje nurodyto darniojo standarto taikymo sritį.
2. Šiuo sprendimu nustatomas bendrasis techninis reglamentas, taikomas telefonijos taikymo reikalavimams, keliamiems galiniams įrenginiams, naudojamiems visos Europos koriniame skaitmeniniame sausumos judriojo nuotolinio ryšio tinkle, sukuriančiame stabilią grupinę moduliaciją, ir veikiantiems 1800 MHz dažnių juostoje, kurios kanalų atskyrimas lygus 200 kHz, o ryšio kanalai veikia pagal TDMA principą. Be to, šis sprendimas taikomas galiniams įrenginiams, galintiems veikti ir 900 MHz, ir 1800 MHz dažnių juostoje.
2 straipsnis
1. Bendrajame techniniame reglamente pateikiamas darnusis standartas, parengtas atitinkamos standartizacijos įstaigos, kuri tinkamu mastu įgyvendina Direktyvos 98/13/EB 5 straipsnio g punkte nurodytus esminius reikalavimus. Nuoroda į standartą pateikiama I priede. Taikomos dalys nurodomos II priede.
2. Galiniai įrenginiai, kuriems taikomas šis sprendimas, turi atitikti šio straipsnio 1 dalyje minimą bendrąjį techninį reglamentą, Direktyvos 98/13/EB 5 straipsnio a ir b punktuose nurodytus esminius reikalavimus ir visų kitų taikytinų direktyvų, ypač Tarybos direktyvų 73/23/EEB [3] ir 89/336/EEB [4], reikalavimus.
3 straipsnis
Notifikuotosios įstaigos, kurioms yra skirta atlikti Direktyvos 98/13/EB 10 straipsnyje nurodytas procedūras, nuo šio sprendimo įsigaliojimo dienos galiniams įrenginiams, kuriems taikoma jo 1 straipsnio 1 dalis, taiko atitinkamas 2 straipsnio 1 dalyje nurodyto darniojo standarto dalis arba užtikrina jų taikymą.
4 straipsnis
1. Sprendimas 97/529/EB panaikinamas nuo 1998 m. gruodžio 4 d.
2. Galiniai įrenginiai, patvirtinti pagal Sprendimą 97/529/EB, gali būti ir toliau pateikiami į rinką ir naudojami.
5 straipsnis
Šis sprendimas skirtas valstybėms narėms.
Priimta Briuselyje, 1998 m. rugsėjo 4 d.

Labels: 7
12